**Mootorsõidukimaksu seadus**

**1. peatükk**

**Üldsätted**

**§ 1. Seaduse reguleerimisala**

Käesolevas seaduses sätestatakse:

1) mootorsõiduki aastamaks (edaspidi *aastamaks*), millega maksustatakse mootorsõiduk lähtuvalt selle omadustest, ja

2) mootorsõiduki registreerimistasu (edaspidi *registreerimistasu*), mida makstakse mootorsõiduki esmakordsel Eesti liiklusregistris registreerimisel.

**§ 2. Mootorsõiduk**

Mootorsõiduk käesoleva seaduse tähenduses on liiklusregistris registreeritud:

1) L3e-, L4e-, L5e-, L6e- ja L7e-kategooria mootorsõiduk;

2) MS2-kategooria ratasmaastikusõiduk;

3) T1b-, T3- ja T5-kategooria mootorsõiduk;

4) M1- ja M1G-kategooria mootorsõiduk;

5) N1- ja N1G-kategooria mootorsõiduk.

**§ 3. Maksu objekt**

(1) Aastamaksu objekt on:

1) liiklusregistris registreeritud mootorsõiduk;

2) liiklusregistrist ajutiselt kustutatud või peatatud registrikandega mootorsõiduk.

(2) Registreerimistasu objekt on mootorsõiduk, mis registreeritakse liiklusregistris.

**§ 4. Mootorsõidukimaksu laekumine**

Mootorsõidukimaks laekub riigieelarvesse.

**§ 5. Maksuhaldur**

(1) Aastamaksu haldur on Maksu- ja Tolliamet.

(2) Registreerimistasu haldur on Transpordiamet.

**2. peatükk**

**Aastamaks**

**§ 6. Maksumaksja**

(1) Aastamaksu maksab:

1) mootorsõiduki omanik;

2) liiklusseaduse § 2 punkti 93 tähenduses vastutava kasutaja olemasolul vastutav kasutaja, kaasa arvatud avalik-õiguslik juriidiline isik, riigi- ja kohaliku omavalitsuse üksuse asutus.

(2) Maksumaksja vastutab liiklusregistrile esitatud andmete õigsuse eest.

**§ 7. Maksukohustus**

Aastamaksukohustus on isikul, kes:

1) on maksustamisperioodi 1. jaanuari seisuga liiklusregistri andmete kohaselt sõiduki omanik või vastutav kasutaja;

2) on kantud maksustamisperioodi jooksul mootorsõiduki Eesti liiklusregistris esmakordsel registreerimisel mootorsõiduki omanikuks või vastutavaks kasutajaks.

**§ 8. Maksustamisperiood ja maksu tasumine**

(1) Aastamaksuga maksustamise periood on üks kalendriaasta.

(2) Aastamaks tasutakse maksustamisperioodi 1. oktoobriks.

**§ 9.** **Maksustamisperioodi kestel registreeritud mootorsõiduki aastamaksu arvestamine**

(1) Maksustamisperioodi jooksul kuni 31. juulini liiklusregistris registreeritud mootorsõidukilt makstakse aastamaks käesoleva seaduse § 8 lõikes 2 nimetatud tähtpäevaks.

(2) Mootorsõiduki puhul, mis registreeritakse liiklusregistris pärast 31. juulit, makstakse aastamaks järgneva aasta 31. märtsiks.

(3) Aastamaks arvutatakse proportsionaalselt päevade arvuga, mis on jäänud jooksva maksustamisperioodi lõpuni, arvates registreerimisele järgnevast päevast.

**§ 10. Aastamaksu tasumise kord**

(1) Maksu- ja Tolliamet väljastab liiklusregistrist saadud andmete alusel maksumaksjale maksuteate tasumisele kuuluva aastamaksu summa kohta hiljemalt 15. veebruariks. Maksuteade on haldusakt, millele rakendatakse maksukorralduse seaduses maksuotsuse kohta sätestatut. Maksuteadet ei pea allkirjastama.

(2) Esimest korda pärast 1. jaanuari liiklusregistris registreeritud mootorsõiduki maksukohustuse kohta väljastatakse maksuteade 15 tööpäeva jooksul peale registreerimiskande tegemist.

(3) Valdkonna eest vastutav minister võib määrusega kehtestada maksuteate väljastamise, maksu tasumise ja tagastamise korra.

**§ 11.** **L-kategooria,** **MS2-kategooria, T1b-kategooria, T3-kategooria ja T5-kategooria mootorsõidukite aastamaksu määrad**

(1) L3e-, L4e-, L5e-, L6e- ja L7e-kategooria mootorsõiduki, kuni 1000 kilogrammise tühimassiga MS2-kategooria ratasmaastikusõiduki, T3-kategooria mootorsõiduki ning kuni 1000 kilogrammise tühimassiga T1b- ja T5-kategooria mootorsõiduki, mille esmase registreerimise kuupäevast on maksustamisperioodi alguse kuupäevaks möödunud kuni 10 aastat, aastamaks on:

1) 30 eurot, kui mootorsõiduki mootori töömaht on 51–125 cm3;

2) 45 eurot, kui mootorsõiduki mootori töömaht on 126–500 cm3;

3) 60 eurot, kui mootorsõiduki mootori töömaht on 501–1000 cm3;

4) 75 eurot, kui mootorsõiduki mootori töömaht on 1001–1500 cm3;

5) 90 eurot, kui mootorsõiduki mootori töömaht ületab 1500 cm3.

(2) L3e-, L4e-, L5e-, L6e- ja L7e-kategooria mootorsõiduki, kuni 1000 kilogrammise tühimassiga MS2-kategooria ratasmaastikusõiduki, T3-kategooria mootorsõiduki ning kuni 1000 kilogrammise tühimassiga T1b- ja T5-kategooria mootorsõiduki, mille esmase registreerimise kuupäevast on maksustamisperioodi alguse kuupäevaks möödunud üle kümne aasta, kuid mitte rohkem kui 20 aastat, aastamaks on:

1) 30 eurot, kui mootorsõiduki mootori töömaht on 126–500 cm3;

2) 45 eurot, kui mootorsõiduki mootori töömaht on 501–1000 cm3;

3) 60 eurot, kui mootorsõiduki mootori töömaht on 1001–1500 cm3;

4) 75 eurot, kui mootorsõiduki mootori töömaht ületab 1500 cm3.

**§ 12.** **M1- ja M1G-kategooria mootorsõidukite aastamaksu määrad**

(1) M1- ja M1G-kategooria mootorsõiduki, mis ei ole täiselektriline ja mille kohta on liiklusregistris olemas andmed ühtlustatud ülemaailmse kergsõidukite katsetamise meetodiga (edaspidi *WLTP-meetod*) arvutatud süsinikdioksiidi (edaspidi *CO2*) eriheite kohta, aastamaksu määr leitakse järgmiste komponentide summana:

1) baasosa 50 eurot mootorsõiduki kohta;

2) CO2 eriheite osa selliselt, et iga CO2 gramm vahemikus 118–150 grammi kilomeetri kohta korrutatakse 3 euroga, vahemikus 151–200 grammi kilomeetri kohta korrutatakse 3,5 euroga ning 201 ja enam grammi kilomeetri kohta korrutatakse 4 euroga;

3) massiosa selliselt, et mootorsõiduki 2000 kilogrammist täismassi ületav iga kilogramm korrutatakse 0,40 euroga kuni summani 400 eurot.

(2) Käesoleva paragrahvi lõikes 1 nimetatud mootorsõiduk, mille kohta on liiklusregistris olemas andmed üksnes NEDC-meetodiga arvutatud CO2 eriheite kohta, aastamaksu määr leitakse komponentide summana, mis on käesoleva paragrahvi lõikes 1 nimetatud baasosa ja massiosa ning CO2 eriheite osa selliselt, et esmalt korrutatakse CO2 eriheite näit koefitsiendiga 1,24 ja seejärel iga CO2 gramm vastavalt käesoleva paragrahvi lõike 1 punktis 2 sätestatule.

(3) Käesoleva paragrahvi lõikes 1 nimetatud mootorsõiduki, mille kohta puuduvad liiklusregistris andmed CO2 eriheite kohta, aastamaksu määr leitakse järgmiste komponentide summana:

1) baasosa 50 eurot mootorsõiduki kohta;

2) mootori töömahust lähtuv osa selliselt, et mootori töömahu iga kuupsentimeeter korrutatakse 0,05 euroga;

3) mootori võimsusest lähtuv osa selliselt, et mootori võimsuse iga kilovatt korrutatakse 0,80 euroga;

4) massiosa selliselt, et mootorsõiduki 2000 kilogrammist täismassi ületav iga kilogramm korrutatakse 0,40 euroga kuni summani 400 eurot.

(4) Käesoleva paragrahvi lõikes 1 nimetatud mootorsõiduki, mis on täiselektriline, aastamaksu määr leitakse järgmiste komponentide summana:

1) baasosa 50 eurot mootorsõiduki kohta;

2) massiosa selliselt, et mootorsõiduki 2400 kilogrammist täismassi ületav iga kilogramm korrutatakse 0,40 euroga kuni summani 440 eurot.

(5) Täiselektriliseks loetakse mootorsõiduk, mille veoajamit veab ainult ja alaliselt elektrimootor, millel puudub sisepõlemismootor ning mis on  tüübivastavuse tunnistuse kohaselt täiselektriline.

**§ 13.** **N1- ja N1G-kategooria mootorsõidukite aastamaksu määrad**

(1) N1- ja N1G-kategooria mootorsõiduk, mis ei ole täiselektriline ja mille kohta on liiklusregistris olemas andmed WLTP-meetodiga arvutatud CO2 eriheite kohta, aastamaksu määr leitakse järgmiste komponentide summana:

1) baasosa 50 eurot mootorsõiduki kohta;

2) CO2 eriheite osa selliselt, et iga CO2 gramm vahemikus 205–250 grammi kilomeetri kohta korrutatakse 3 euroga, vahemikus 251–300 grammi kilomeetri kohta korrutatakse 3,5 euroga ning 301 ja enam grammi kilomeetri kohta korrutatakse 4 euroga.

(2) Käesoleva paragrahvi lõikes 1 nimetatud mootorsõiduki, mille kohta on liiklusregistris olemas andmed üksnes NEDC-meetodiga arvutatud CO2 eriheite kohta, aastamaksu määr leitakse komponentide summana, mis on käesoleva paragrahvi lõikes 1 nimetatud baasosa ning CO2 eriheite osa selliselt, et esmalt korrutatakse CO2 eriheite näit koefitsiendiga 1,39 ja seejärel iga CO2 gramm vastavalt käesoleva paragrahvi lõike 1 punktis 2 sätestatule.

(3) Käesoleva paragrahvi lõikes 1 nimetatud mootorsõiduki, mille kohta puuduvad liiklusregistris andmed CO2 eriheite kohta, aastamaksu määr leitakse järgmiste komponentide summana:

1) baasosa 50 eurot mootorsõiduki kohta;

2) mootori töömahust lähtuv osa selliselt, et mootori töömahu iga kuupsentimeeter korrutatakse 0,05 euroga;

3) mootori võimsusest lähtuv osa selliselt, et mootori võimsuse iga kilovatt korrutatakse 0,80 euroga.

(4) Käesoleva paragrahvi lõikes 1 nimetatud mootorsõiduk, mis on täiselektriline, aastamaksu määr on 30 eurot mootorsõiduki kohta.

**3. peatükk**

**Registreerimistasu**

**§ 14. Registreerimistasu tasumise kohtustus**

(1) Registreerimistasu tasuvad füüsiline ja juriidiline isik, kaasa arvatud avalik-õiguslik juriidiline isik, ja riigi- ja kohaliku omavalitsuse üksuse asutus.

(2) Registreerimistasu maksja vastutab liiklusregistrile esitatud andmete õigsuse eest.

**§ 15. Maksukohustus**

Registreerimistasu tasumise kohustus tekib sõiduki esmakordsel liiklusregistris registreerimisel.

**§ 16. Registreerimistasu tasumise tähtaeg**

Registreerimistasu tasutakse enne sõiduki esmakordset Eestis registreerimist.

**§ 17. Tasumise kord**

(1) Tasumisele kuuluv registreerimistasu summa kuvatakse liiklusregistri e-teeninduses.

(2) Valdkonna eest vastutav minister võib määrusega kehtestada registreerimistasu tasumise ja tagastamise korra.

**§ 18.** **M1- ja M1G-kategooria mootorsõidukite registreerimistasu määrad**

(1) M1- ja M1G-kategooria mootorsõiduki, mis ei ole täiselektriline ja mille kohta on liiklusregistris olemas andmed WLTP-meetodiga arvutatud CO2 eriheite kohta, registreerimistasu määr leitakse järgmiste komponentide summana:

1) baasosa 300 eurot mootorsõiduki kohta;

2) CO2 eriheite osa selliselt, et iga CO2 gramm vahemikus 1–117 grammi kilomeetri kohta korrutatakse 5 euroga, vahemikus 118–150 grammi kilomeetri kohta korrutatakse 40 euroga, vahemikus 151–200 grammi kilomeetri kohta korrutatakse 60 euroga ning 201 ja enam grammi kilomeetri kohta korrutatakse 80 euroga;

3) massiosa selliselt, et mootorsõiduki 2000 kilogrammist täismassi ületav iga kilogramm korrutatakse 4 euroga kuni summani 4000 eurot.

(2) Käesoleva paragrahvi lõikes 1 nimetatud mootorsõiduk, mille kohta on liiklusregistris olemas andmed üksnes NEDC-meetodiga arvutatud CO2 eriheite kohta, registreerimistasu määr leitakse komponentide summana, mis on käesoleva paragrahvi lõikes 1 nimetatud baasosa ja massiosa ning CO2 eriheite osa selliselt, et esmalt korrutatakse CO2 eriheite näit koefitsiendiga 1,24 ja seejärel iga CO2 gramm vastavalt käesoleva paragrahvi lõike 1 punktis 2 sätestatule.

(3) Käesoleva paragrahvi lõikes 1 nimetatud mootorsõiduki, mille kohta puuduvad liiklusregistris andmed CO2 eriheite kohta, registreerimistasu määr leitakse järgmiste komponentide summana:

1) baasosa 300 eurot mootorsõiduki kohta;

2) mootori töömahust lähtuv osa selliselt, et mootori töömahu iga kuupsentimeeter korrutatakse 0,5 euroga;

3) mootori võimsusest lähtuv osa selliselt, et mootori võimsuse iga kilovatt korrutatakse 8 euroga;

4) massiosa selliselt, et mootorsõiduki 2000 kilogrammist täismassi ületav iga kilogramm korrutatakse 4 euroga kuni summani 4000 eurot.

(4) Käesoleva paragrahvi lõikes 1 nimetatud mootorsõiduk, mis on täiselektriline, registreerimistasu määr leitakse järgmiste komponentide summana:

1) baasosa 300 eurot mootorsõiduki kohta;

2) massiosa selliselt, et mootorsõiduki 2400 kilogrammist täismassi ületav iga kilogramm korrutatakse 4 euroga kuni summani 4400 eurot.

**§ 19.** **N1- ja N1G-kategooria mootorsõidukite registreerimistasu määrad**

(1) N1- ja N1G-kategooria mootorsõiduk, mis ei ole täiselektriline ja mille kohta on liiklusregistris olemas andmed WLTP-meetodiga arvutatud CO2 eriheite kohta, registreerimistasu määr leitakse järgmiste komponentide summana:

1) baasosa 500 eurot mootorsõiduki kohta;

2) CO2 eriheite osa selliselt, et iga CO2 gramm vahemikus 205–250 grammi kilomeetri kohta korrutatakse 30 euroga, vahemikus 251–300 grammi kilomeetri kohta korrutatakse 35 euroga ning 301 ja enam grammi kilomeetri kohta korrutatakse 40 euroga.

(2) Käesoleva paragrahvi lõikes 1 nimetatud mootorsõiduki, mille kohta on liiklusregistris olemas andmed üksnes NEDC-meetodiga arvutatud CO2 eriheite kohta, registreerimistasu määr leitakse komponentide summana, mis on käesoleva paragrahvi lõikes 1 nimetatud baasosa ning CO2 eriheite osa selliselt, et esmalt korrutatakse CO2 eriheite näit koefitsiendiga 1,39 ja seejärel iga CO2 gramm vastavalt käesoleva paragrahvi lõike 1 punktis 2 sätestatule.

(3) Käesoleva paragrahvi lõikes 1 nimetatud mootorsõiduki, mille kohta puuduvad liiklusregistris andmed CO2 eriheite kohta, registreerimistasu määr leitakse järgmiste komponentide summana:

1) baasosa 500 eurot mootorsõiduki kohta;

2) mootori töömahust lähtuv osa selliselt, et mootori töömahu iga kuupsentimeeter korrutatakse 0,5 euroga;

3) mootori võimsusest lähtuv osa selliselt, et mootori võimsuse iga kilovatt korrutatakse 8 euroga.

(4) Käesoleva paragrahvi lõikes 1 nimetatud mootorsõiduk, mis on täiselektriline, registreerimistasu määr on 300 eurot mootorsõiduki kohta.

**4. peatükk**

**Aastamaksu ja registreerimistasu kordaja**

**§ 20.** **Mootorsõiduki vanusest sõltuv aastamaksu ja registreerimistasu kordaja füüsiliste isikute puhul**

(1) M1- ja M1G-kategooria mootorsõiduki aastamaksu ja registreerimistasu määr korrutatakse mootorsõiduki vanusest sõltuva kordajaga järgmistel juhtudel:

1) mootorsõiduki omanik on füüsiline isik;

2) mootorsõiduki vastutav kasutaja liiklusseaduse tähenduses on füüsiline isik.

(2) M1- ja M1G-kategooria mootorsõiduki vanusest sõltuv aastamaksu määra kordaja on:

1) 0,91, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 5 aastat;

2) 0,82, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 6 aastat;

3) 0,73, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 7 aastat;

4) 0,66, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 8 aastat;

5) 0,55, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 9 aastat;

6) 0,46, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 10 aastat;

7) 0,37, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 11 aastat;

8) 0,28, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 12 aastat;

9) 0,19, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 13 aastat;

10) 0,1, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 14 aastat;

11) 0, kui mootorsõiduki esmase registreerimise kuupäevast on maksustamisperioodi alguse kuupäevaks möödunud vähemalt 20 aastat.

(3) M1- ja M1G-kategooria mootorsõiduki vanusest sõltuv registreerimistasu määra kordaja on:

1) 0,91, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 5 aastat;

2) 0,82, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 6 aastat;

3) 0,73, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 7 aastat;

4) 0,64, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 8 aastat;

5) 0,55, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 9 aastat;

6) 0,46, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 10 aastat;

7) 0,37, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 11 aastat;

8) 0,28, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 12 aastat;

9) 0,19, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 13 aastat;

10) 0,1, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 14 aastat;

11) 0, kui mootorsõiduki esmase registreerimise kuupäevast on Eesti liiklusregistris registreerimisel möödunud vähemalt 20 aastat.

(4) Registreerimistasu määra kordajat rakendatakse registreerimistasu summale, millest on lahutatud baasosa ja aastamaksu määra kordajat rakendatakse aastamaksu summale, millest on lahutatud baasosa.

(5) aastamaksu ja registreerimistasu määra kordaja rakendamisel saadav summa ümardatakse sendi täpsusega.

**5. peatükk**

**Maksustamise põhimõtted**

**§ 21. Aastamaksu infosüsteem**

(1) Aastamaksu infosüsteem on maksukorralduse seaduse § 17 lõike 1 alusel asutatud maksukohustuslaste registrisse kuuluv andmekogu. Andmekogu pidamise kord sätestatakse maksukohustuslaste registri põhimääruses.

(2) Aastamaksu infosüsteemi eesmärk on aastamaksu arvestamiseks vajaliku teabe kogumine ja töötlemine.

(3) Transpordiamet esitab Maksu- ja Tolliametile aastamaksu arvutamiseks vajalikud alusandmed, sealhulgas isikuandmed. Transpordiamet on kohustatud kontrollima alusandmete õigsust ja vajadusel neid andmeid parandama või täiendama.

(4) Maksukohustuslaste registri põhimääruses sätestatakse valitsusasutused, kellele antakse nende ülesannete täitmiseks vajalikus ulatuses juurdepääs andmekogu andmetele.

**§ 22. Registreerimistasu andmete hoidmine**

Andmeid registreerimistasu arvestamise ja tasumise kohta hoitakse liiklusregistris.

**§ 23. Mootorsõidukimaksu ja registreerimistasu tasumise vabastused**

Mootorsõidukimaksuga ei maksustata:

1) päästeasutuse, kiirabi, Politsei- ja Piirivalveameti, Kaitsepolitseiameti, Justiitsministeeriumi vanglate osakonna ja vangla, Siseministeeriumi ning Maksu- ja Tolliameti alarmsõidukit;

2) välislepingus sätestatud juhtudel maksuvabastust saavat sõidukit;

3) mootorsõidukit, mis on spetsiaalselt ümber ehitatud puuetega inimeste transpordiks või puuetega inimesele kasutamiseks.

**§ 24. Aastamaksu tagastamine**

(1) Enammakstud aastamaksu tagastamisele kohaldatakse maksukorralduse seaduses sätestatut.

(2) Mootorsõiduki võõrandamisel või kasutusõiguse üleminekul maksustamisperioodi kestel maksustamisperioodi eest makstud aastamaksu ei tagastata ja maksusummat ei vähendata. Omaniku või vastutava kasutaja vahetusel on mootorsõiduki soetanud või vastutavasse kasutusse saanud isik kohustatud tasumata aastamaksu alates mootorsõiduki soetamisele või kasutusse saamisele järgnevast maksustamisperioodist.

**6. peatükk**

**Rakendussätted**

**1. jagu**

**Seaduste muutmine**

**§ 25. Kohalike maksude seaduse muutmine**

Kohalike maksude seaduse § 5 punkt 7 ja § 12 tunnistatakse kehtetuks.

**§ 26. Maksukorralduse seaduse muutmine**

Maksukorralduse seaduses tehakse järgmised muudatused:

**1)** paragrahvi 3 lõiget 2 täiendatakse punktiga 10 järgmises sõnastuses:

„10) mootorsõiduki aastamaks.“;

**2)** paragrahvi 3 lõiget 4 täiendatakse punktiga 4 järgmises sõnastuses:

„4) mootorsõiduki registreerimistasule, kui mootorsõidukimaksu seaduses ei ole sätestatud teisiti.".

**2. jagu**

**Seaduse jõustumine**

**§ 27. Seaduse jõustumine**

(1) Käesolev seadus jõustub 2025. aasta 1. jaanuaril.

(2) Käesoleva seaduse § 3 lõike 1 punkt 2 jõustub 2027. aasta 1. jaanuaril.

Lauri Hussar

Riigikogu esimees

Tallinn, 2023

Algatab Vabariigi Valitsus

(allkirjastatud digitaalselt)